ประกาศคณะกรรมการนโยบายการร่วมลงทุนระหว่างรัฐและเอกชนเรื่อง หลักเกณฑ์และวิธีการดำเนินการโครงการร่วมลงทุนที่มีมูลค่าต่ำกว่าที่กำหนดในมาตรา๙แห่งพระราชบัญญัติการร่วมลงทุนระหว่างรัฐและเอกชนพ.ศ. ๒๕๖๒พ.ศ. ๒๕๖๓ โดยที่เป็นการสมควรกำหนดหลักเกณฑ์และวิธีการดำเนินการโครงการร่วมลงทุนที่มีมูลค่าต่ำกว่าที่กำหนดในมาตรา ๙ แห่งพระราชบัญญัติการร่วมลงทุนระหว่างรัฐและเอกชนพ.ศ. ๒๕๖๒ เพื่อให้หน่วยงานของรัฐถือปฏิบัติอาศัยอำนาจตามความในมาตรา๙ วรรคหนึ่ง และมาตรา ๒๐ (๔) และ (๘) แห่งพระราชบัญญัติการร่วมลงทุนระหว่างรัฐและเอกชน พ.ศ. ๒๕๖๒ คณะกรรมการนโยบายการร่วมลงทุนระหว่างรัฐและเอกชนออกประกาศไว้ ดังต่อไปนี้ข้อ ๑ ประกาศนี้เรียกว่า ประกาศคณะกรรมการนโยบายการร่วมลงทุนระหว่างรัฐและเอกชนเรื่อง หลักเกณฑ์และวิธีการดำเนินการโครงการร่วมลงทุนที่มีมูลค่าต่ำกว่าที่กำหนดในมาตรา๙ แห่งพระราชบัญญัติการร่วมลงทุนระหว่างรัฐและเอกชน พ.ศ. ๒๕๖๒ พ.ศ. ๒๕๖๓ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ในประกาศนี้โครงการร่วมลงทุนที่มีมูลค่าต่ำกว่าที่กำหนดหมายความว่า โครงการร่วมลงทุนที่มีวงเงินมูลค่าต่ำกว่าห้าพันล้านบาทหรือต่ำกว่ามูลค่าที่กำหนดเพิ่มขึ้นโดยกฎกระทรวงตามความในมาตรา ๙ แห่งพระราชบัญญัติการร่วมลงทุนระหว่างรัฐและเอกชน พ.ศ. ๒๕๖๒หมวด ๑บททั่วไป ข้อ ๔ ในกรณีโครงการร่วมลงทุนที่มีมูลค่าต่ำกว่าที่กำหนดใดมีกฎระเบียบหรือข้อบังคับกำหนดให้ต้องดำเนินการในเรื่องใดไว้เป็นการเฉพาะไม่ว่าจะเป็นการดำเนินการในขั้นตอนใดก็ตาม ให้หน่วยงานเจ้าของโครงการปฏิบัติตามกฎระเบียบ หรือข้อบังคับดังกล่าว โดยครบถ้วนทุกขั้นตอนด้วยข้อ ๕ ในการดำเนินโครงการร่วมลงทุนที่มีมูลค่าต่ำกว่าที่กำหนดให้รัฐมนตรีกระทรวงเจ้าสังกัดเป็นผู้มีอำนาจในการพิจารณาการร่วมลงทุนระหว่างรัฐและเอกชนในโครงการดังกล่าวและให้ความเห็นชอบในเรื่องดังต่อไปนี้(๑) หลักการของโครงการร่วมลงทุนที่มีมูลค่าต่ำกว่าที่กำหนดและรายงานการศึกษาและวิเคราะห์โครงการตามที่กำหนดในข้อ ๙(๒) การคัดเลือกเอกชนโดยไม่ใช้วิธีประมูลตามที่กำหนดในข้อ๗ และข้อ ๑๑(๓) ผลการคัดเลือกเอกชน และร่างสัญญาร่วมลงทุนและเงื่อนไขสำคัญของสัญญาร่วมลงทุนตามที่กำหนดในข้อ ๑๗(๔) แต่งตั้งคณะกรรมการกำกับดูแลตามที่กำหนดในข้อ๒๐(๕) การแก้ไขสัญญาร่วมลงทุนตามที่กำหนดในข้อ๒๒ และ(๖) แนวทางการดำเนินโครงการต่อเนื่องจากโครงการร่วมลงทุนที่มีมูลค่าต่ำกว่าที่กำหนดภายหลังสัญญาร่วมลงทุนสิ้นสุดตามที่กำหนดในข้อ๒๔ ในกรณีที่หน่วยงานเจ้าของโครงการตามวรรคหนึ่งเป็นองค์กรปกครองส่วนท้องถิ่นรัฐมนตรีกระทรวงเจ้าสังกัดอาจมอบอำนาจให้ข้าราชการในสังกัดซึ่งมีตำแหน่งบริหารระดับสูงเป็นผู้มีอำนาจในการพิจารณาการร่วมลงทุนระหว่างรัฐและเอกชนในโครงการดังกล่าวและให้ความเห็นชอบในเรื่องที่กำหนดไว้ในข้อนี้แทนได้หมวด ๒การจัดทำและดำเนินโครงการ ส่วนที่ ๑การเสนอโครงการ ข้อ ๖ ในการเสนอโครงการที่จะให้มีการร่วมลงทุน หน่วยงานเจ้าของโครงการต้องจัดทำรายงานการศึกษาและวิเคราะห์โครงการซึ่งอย่างน้อยต้องประกอบด้วย(๑) ความเป็นมาของโครงการ หลักการและเหตุผลในการจัดทำโครงการรวมถึงความสอดคล้องกับแผนการจัดทำโครงการร่วมลงทุน(๒) สาระสำคัญของโครงการ ซึ่งรวมถึงวัตถุประสงค์เป้าหมาย ขอบเขตและระยะเวลาของโครงการ ประมาณการต้นทุนและค่าใช้จ่ายในการดำเนินโครงการและรายละเอียดการคำนวณมูลค่าของโครงการร่วมลงทุนที่มีมูลค่าต่ำกว่าที่กำหนดที่คำนวณตามหลักเกณฑ์และวิธีการที่คณะกรรมการประกาศกำหนดตามมาตรา๘ วรรคสอง แห่งพระราชบัญญัติการร่วมลงทุนระหว่างรัฐและเอกชน พ.ศ. ๒๕๖๒(๓) ความพร้อมในการจัดทำและดำเนินโครงการที่แสดงให้เห็นถึงผลกระทบต่อความสำเร็จของโครงการรวมถึงความพร้อมในด้านการได้มาซึ่งกรรมสิทธิ์หรือสิทธิในการใช้ทรัพย์สิน ผลกระทบต่อประชาชนจากการดำเนินโครงการ และกฎหมาย กฎ ระเบียบประกาศ หรือคำสั่ง ที่ส่งผลกระทบต่อความสำเร็จโครงการ (๔) ความเป็นไปได้ของโครงการในด้านเทคนิค ด้านเทคโนโลยีด้านสิ่งแวดล้อม ด้านกฎหมาย ด้านการเงิน หรือด้านเศรษฐศาสตร์ โดยต้องระบุสมมติฐานที่ใช้ในการศึกษาความเป็นไปได้ของโครงการด้วย(๕) ความเสี่ยงของโครงการ รวมถึงการระบุความเสี่ยงการพิจารณาถึงโอกาสที่จะเกิดความเสี่ยง ผลกระทบในกรณีที่เกิดความเสี่ยงขึ้นและวิธีบริหารจัดการความเสี่ยงในด้านต่างๆ(๖) ทางเลือกและรูปแบบการร่วมลงทุนระหว่างรัฐและเอกชนการจัดสรรหน้าที่และความรับผิดชอบ การจัดสรรความเสี่ยง และการแบ่งผลประโยชน์ตอบแทนระหว่างรัฐและเอกชนโดยคำนึงถึงการให้เอกชนใช้ความรู้ ความสามารถ ความเชี่ยวชาญ และนวัตกรรมในโครงการร่วมลงทุนที่มีมูลค่าต่ำกว่าที่กำหนด(๗) ความพร้อมของหน่วยงานของรัฐที่เกี่ยวข้องกับการจัดทำและดำเนินโครงการรวมถึงความเห็นของหน่วยงานของรัฐที่เกี่ยวข้อง ปัญหาหรืออุปสรรคที่อาจกระทบต่อความสำเร็จของโครงการพร้อมทั้งแนวทางในการแก้ไขปัญหาหรืออุปสรรคดังกล่าว(๘) ผลการรับฟังความคิดเห็นของภาคเอกชนที่เกี่ยวข้องโดยคำนึงถึงหลักเกณฑ์และวิธีการรับฟังความคิดเห็นของภาคเอกชนตามประกาศที่คณะกรรมการกำหนดตามมาตรา๒๒ วรรคสอง และมาตรา ๓๕ วรรคสอง แห่งพระราชบัญญัติการร่วมลงทุนระหว่างรัฐและเอกชนพ.ศ. ๒๕๖๒ข้อ ๗ ในกรณีที่ปรากฏในชั้นการศึกษาและวิเคราะห์โครงการว่าไม่ควรใช้วิธีการคัดเลือกเอกชนโดยวิธีประมูลซึ่งเป็นกรณีใดกรณีหนึ่งดังต่อไปนี้ ให้หน่วยงานเจ้าของโครงการระบุเหตุผลและความจำเป็นข้อดีและข้อเสีย และประโยชน์ที่ภาครัฐและประชาชนจะได้รับไว้ในรายงานการศึกษาและวิเคราะห์โครงการตามที่กำหนดในข้อ๖ ด้วย (๑) กรณีที่มีความจำเป็นเร่งด่วนที่ต้องให้เอกชนร่วมลงทุนในโครงการร่วมลงทุนเนื่องจากเหตุการณ์ที่ไม่อาจคาดหมายได้ซึ่งหากใช้วิธีประมูลอาจทำให้เกิดความเสียหายร้ายแรงต่อประโยชน์สาธารณะ(๒) กรณีที่โครงการร่วมลงทุนต้องให้เอกชนซึ่งมีคุณสมบัติทางเทคนิคเป็นการเฉพาะเข้าร่วมลงทุนและเอกชนลักษณะดังกล่าวนั้นมีเพียงรายเดียว(๓) กรณีที่โครงการที่โดยลักษณะของโครงการแล้วหากใช้วิธีประมูลจะไม่เหมาะสมสำหรับการดำเนินโครงการข้อ ๘ หน่วยงานเจ้าของโครงการอาจว่าจ้างที่ปรึกษาร่วมจัดทำรายงานการศึกษาและวิเคราะห์โครงการตามที่กำหนดในข้อ๖คุณสมบัติและลักษณะต้องห้ามของที่ปรึกษาให้เป็นไปตามประกาศที่คณะกรรมการกำหนดตามมาตรา ๒๗ วรรคสอง แห่งพระราชบัญญัติการร่วมลงทุนระหว่างรัฐและเอกชนพ.ศ. ๒๕๖๒ข้อ ๙ ให้หน่วยงานเจ้าของโครงการจัดทำหลักการของโครงการร่วมลงทุนที่มีมูลค่าต่ำกว่าที่กำหนดเสนอต่อรัฐมนตรีกระทรวงเจ้าสังกัดเพื่อพิจารณาให้ความเห็นชอบพร้อมกับรายงานการศึกษาและวิเคราะห์โครงการ โดยต้องพิจารณาให้แล้วเสร็จภายในหกสิบวันนับแต่วันที่ได้รับการเสนอเรื่องจากหน่วยงานเจ้าของโครงการหลักการของโครงการร่วมลงทุนที่มีมูลค่าต่ำกว่าที่กำหนดตามวรรคหนึ่งให้มีรายละเอียด ดังต่อไปนี้(๑) วัตถุประสงค์ของโครงการ(๒) ขอบเขตของโครงการ(๓) รูปแบบการร่วมลงทุนระหว่างรัฐและเอกชนซึ่งอย่างน้อยต้องประกอบด้วย หน้าที่และความรับผิดชอบของหน่วยงานของรัฐและเอกชนในการดำเนินโครงการระยะเวลาของโครงการ กรรมสิทธิ์ในทรัพย์สินของโครงการ และการแบ่งผลประโยชน์ตอบแทนระหว่างหน่วยงานของรัฐและเอกชน(๔) เหตุผลและความจำเป็นของการคัดเลือกเอกชนโดยไม่ใช้วิธีประมูลตามที่กำหนดในข้อ๗ (ถ้ามี)(๕) เรื่องอื่น ๆ (ถ้ามี)เมื่อรัฐมนตรีกระทรวงเจ้าสังกัดให้ความเห็นชอบแล้วให้หน่วยงานเจ้าของโครงการจัดส่งหลักการของโครงการร่วมลงทุนที่มีมูลค่าต่ำกว่าที่กำหนดและรายงานการศึกษาและวิเคราะห์โครงการที่ได้รับความเห็นชอบให้สำนักงานพิจารณาดำเนินการตามวรรคห้าต่อไป เว้นแต่กรณีโครงการร่วมลงทุนที่มีมูลค่าต่ำกว่าหนึ่งพันล้านบาทให้หน่วยงานเจ้าของโครงการดำเนินการต่อไปตามหลักเกณฑ์และวิธีการที่กำหนดในประกาศฉบับนี้ในกรณีที่รัฐมนตรีกระทรวงเจ้าสังกัดไม่เห็นชอบตามที่หน่วยงานเจ้าของโครงการเสนอให้แจ้งเหตุผลที่ไม่เห็นชอบภายในสิบห้าวันนับแต่วันที่พิจารณาแล้วเสร็จ และให้หน่วยงานเจ้าของโครงการปรับปรุงแก้ไขเพิ่มเติมหลักการของโครงการร่วมลงทุนที่มีมูลค่าต่ำกว่าที่กำหนดหรือรายงานการศึกษาและวิเคราะห์โครงการภายในหกสิบวันนับแต่วันที่ได้รับผลการพิจารณาเพื่อนำเสนอรัฐมนตรีกระทรวงเจ้าสังกัดพิจารณาให้ความเห็นชอบอีกครั้ง เมื่อสำนักงานได้รับหลักการของโครงการร่วมลงทุนที่มีมูลค่าต่ำกว่าที่กำหนดและรายงานการศึกษาและวิเคราะห์โครงการที่รัฐมนตรีกระทรวงเจ้าสังกัดให้ความเห็นชอบแล้วให้สำนักงานพิจารณาให้ความเห็นว่าโครงการร่วมลงทุนที่มีมูลค่าต่ำกว่าที่กำหนดดังกล่าวมีความสำคัญหรือสอดคล้องกับแผนการจัดทำโครงการร่วมลงทุนตามมาตรา ๑๒ หรือไม่ทั้งนี้ การพิจารณาความสำคัญของโครงการให้เป็นไปตามหลักเกณฑ์ที่สำนักงานกำหนดโดยความเห็นชอบของคณะกรรมการและเสนอความเห็นดังกล่าวต่อคณะกรรมการเพื่อพิจารณาต่อไปเมื่อคณะกรรมการได้รับความเห็นของสำนักงานแล้ว(๑) ในกรณีที่คณะกรรมการเห็นว่าโครงการร่วมลงทุนที่มีมูลค่าต่ำกว่าที่กำหนดดังกล่าวมีความสำคัญหรือสอดคล้องกับแผนการจัดทำโครงการร่วมลงทุนตามมาตรา๑๒ สมควรดำเนินการตามพระราชบัญญัติการร่วมลงทุนระหว่างรัฐและเอกชน พ.ศ. ๒๕๖๒ ให้หน่วยงานเจ้าของโครงการดำเนินการตามหลักเกณฑ์วิธีการ และเงื่อนไขที่กำหนดไว้ในพระราชบัญญัติการร่วมลงทุนระหว่างรัฐและเอกชน พ.ศ.๒๕๖๒ ต่อไป (๒) ในกรณีที่คณะกรรมการเห็นว่าโครงการร่วมลงทุนที่มีมูลค่าต่ำกว่าที่กำหนดดังกล่าวสมควรดำเนินการตามหลักเกณฑ์และวิธีการที่กำหนดในประกาศฉบับนี้ให้หน่วยงานเจ้าของโครงการดำเนินการต่อไปตามหลักเกณฑ์และวิธีการที่กำหนดในประกาศฉบับนี้เมื่อคณะกรรมการได้ให้ความเห็นแล้วให้สำนักงานแจ้งความเห็นดังกล่าวให้หน่วยงานเจ้าของโครงการดำเนินการต่อไปส่วนที่ ๒การคัดเลือกเอกชน ข้อ ๑๐ ในการคัดเลือกเอกชนจะต้องใช้วิธีประมูลเว้นแต่เป็นกรณีที่รัฐมนตรีกระทรวงเจ้าสังกัดได้เห็นชอบให้ใช้วิธีการคัดเลือกเอกชนโดยไม่ใช้วิธีประมูลตามที่กำหนดในข้อ๗ และข้อ ๑๑ เท่านั้นในการคัดเลือกเอกชนตามวรรคหนึ่ง ให้เป็นไปตามหลักเกณฑ์วิธีการ และเงื่อนไขตามประกาศที่คณะกรรมการกำหนดตามมาตรา ๓๒ วรรคสอง และลักษณะของเอกชนที่ไม่สมควรให้ร่วมลงทุนตามประกาศที่คณะกรรมการกำหนดตามมาตรา๓๓ แห่งพระราชบัญญัติการร่วมลงทุนระหว่างรัฐและเอกชน พ.ศ. ๒๕๖๒ข้อ ๑๑ ในการคัดเลือกให้เอกชนร่วมลงทุน หน่วยงานเจ้าของโครงการอาจพิจารณาดำเนินการคัดเลือกเอกชนโดยไม่ใช้วิธีประมูลก็ได้ในกรณีใดกรณีหนึ่งตามที่กำหนดในข้อ๗ โดยความเห็นชอบของรัฐมนตรีกระทรวงเจ้าสังกัดก่อนดำเนินการต่อไปข้อ ๑๒ เมื่อรัฐมนตรีกระทรวงเจ้าสังกัดเห็นชอบหลักการของโครงการร่วมลงทุนที่มีมูลค่าต่ำกว่าที่กำหนดพร้อมกับรายงานการศึกษาและวิเคราะห์โครงการตามที่กำหนดในข้อ ๙ แล้ว ให้หน่วยงานเจ้าของโครงการจัดทำร่างประกาศเชิญชวนร่างเอกสารสำหรับการคัดเลือกเอกชน และร่างสัญญาร่วมลงทุนเสนอต่อคณะกรรมการคัดเลือกเพื่อพิจารณาให้ความเห็นชอบทั้งนี้ รายละเอียดของเอกสารดังกล่าวให้เป็นไปตามประกาศที่คณะกรรมการกำหนดตามมาตรา๓๕ วรรคห้า แห่งพระราชบัญญัติการร่วมลงทุนระหว่างรัฐและเอกชน พ.ศ. ๒๕๖๒ ในการจัดทำเอกสารตามวรรคหนึ่ง ให้หน่วยงานเจ้าของโครงการรับฟังความคิดเห็นของภาคเอกชนที่เกี่ยวข้องและนำความคิดเห็นดังกล่าวมาพิจารณาประกอบการจัดทำเอกสารดังกล่าวด้วย โดยคำนึงถึงหลักเกณฑ์และวิธีการรับฟังความคิดเห็นของภาคเอกชนตามประกาศที่คณะกรรมการกำหนดตามมาตรา๒๒ วรรคสอง และมาตรา ๓๕ วรรคสอง แห่งพระราชบัญญัติการร่วมลงทุนระหว่างรัฐและเอกชน พ.ศ.๒๕๖๒หน่วยงานเจ้าของโครงการอาจว่าจ้างที่ปรึกษาเพื่อร่วมดำเนินการตามวรรคหนึ่งและเพื่อสนับสนุนการปฏิบัติหน้าที่ของหน่วยงานเจ้าของโครงการและคณะกรรมการคัดเลือกคุณสมบัติและลักษณะต้องห้ามของที่ปรึกษาให้เป็นไปตามประกาศที่คณะกรรมการกำหนดตามมาตรา๓๕ วรรคสี่ แห่งพระราชบัญญัติการร่วมลงทุนระหว่างรัฐและเอกชน พ.ศ. ๒๕๖๒ข้อ ๑๓ ให้หน่วยงานเจ้าของโครงการดำเนินการคัดเลือกเอกชนโดยแต่งตั้งคณะกรรมการคัดเลือกขึ้นคณะหนึ่งจำนวนไม่เกินห้าคนประกอบด้วย ผู้แทนหน่วยงานเจ้าของโครงการ เป็นประธานกรรมการ ผู้แทนกระทรวงเจ้าสังกัดและผู้แทนหน่วยงานของรัฐที่เกี่ยวข้อง เป็นกรรมการ ให้ผู้แทนหน่วยงานเจ้าของโครงการซึ่งเป็นข้าราชการพนักงาน หรือผู้บริหารของหน่วยงานเจ้าของโครงการหนึ่งคนเป็นกรรมการและเลขานุการ และให้มีหน้าที่และอำนาจตามความในมาตรา ๓๘ แห่งพระราชบัญญัติการร่วมลงทุนระหว่างรัฐและเอกชนพ.ศ. ๒๕๖๒ ให้นำความในมาตรา ๑๙ แห่งพระราชบัญญัติการร่วมลงทุนระหว่างรัฐและเอกชนพ.ศ. ๒๕๖๒ มาใช้บังคับแก่คณะกรรมการคัดเลือกโดยอนุโลมข้อ ๑๔ เมื่อคณะกรรมการคัดเลือกเห็นชอบร่างเอกสารในข้อ๑๒ แล้ว ให้หน่วยงานเจ้าของโครงการและคณะกรรมการคัดเลือก ดำเนินการคัดเลือกเอกชนตามที่กำหนดในข้อ๑๐ วรรคสองข้อ ๑๕ การประกาศเชิญชวนครั้งใด ถ้ามีเอกชนยื่นข้อเสนอเพียงรายเดียวหรือมีเอกชนยื่นข้อเสนอหลายรายแต่ยื่นข้อเสนอถูกต้องตามรายการในเอกสารสำหรับการคัดเลือกเอกชนเพียงรายเดียวหากคณะกรรมการคัดเลือกเห็นว่ารัฐจะได้ประโยชน์ก็ให้ดำเนินการตามหลักเกณฑ์และวิธีการที่กำหนดในประกาศฉบับนี้ต่อไปข้อ ๑๖ เมื่อได้ผลการคัดเลือกเอกชนและร่างสัญญาร่วมลงทุนที่ผ่านการเจรจากับเอกชนที่ได้รับการคัดเลือกแล้ว ให้หน่วยงานเจ้าของโครงการนำส่งร่างสัญญาร่วมลงทุนดังกล่าวให้สำนักงานอัยการสูงสุดตรวจพิจารณาภายในสิบห้าวันและให้สำนักงานอัยการสูงสุดตรวจพิจารณาร่างสัญญาร่วมลงทุนให้แล้วเสร็จและส่งกลับให้หน่วยงานเจ้าของโครงการภายในสี่สิบห้าวันนับแต่วันที่ได้รับร่างสัญญาร่วมลงทุนข้อ ๑๗ ให้หน่วยงานเจ้าของโครงการเสนอผลการคัดเลือกเอกชนและร่างสัญญาร่วมลงทุนที่ผ่านการตรวจพิจารณาของสำนักงานอัยการสูงสุดแล้วไปยังรัฐมนตรีกระทรวงเจ้าสังกัดพิจารณาให้ความเห็นชอบผลการคัดเลือกเอกชน ร่างสัญญาร่วมลงทุนและเงื่อนไขสำคัญของสัญญาร่วมลงทุนต่อไปทั้งนี้ การกำหนดเงื่อนไขสำคัญของสัญญาร่วมลงทุนให้เป็นไปตามประกาศที่คณะกรรมการกำหนดตามมาตรา ๔๒ แห่งพระราชบัญญัติการร่วมลงทุนระหว่างรัฐและเอกชนพ.ศ. ๒๕๖๒ให้รัฐมนตรีกระทรวงเจ้าสังกัดพิจารณาผลการคัดเลือกเอกชนร่างสัญญาร่วมลงทุน และเงื่อนไขสำคัญของสัญญาร่วมลงทุนตามวรรคหนึ่ง โดยต้องพิจารณาให้แล้วเสร็จภายในสามสิบวันนับแต่วันที่ได้รับผลการคัดเลือกเอกชนร่างสัญญาร่วมลงทุน และเงื่อนไขสำคัญของสัญญาร่วมลงทุนในกรณีที่รัฐมนตรีกระทรวงเจ้าสังกัดไม่เห็นชอบผลการคัดเลือกเอกชนหรือเงื่อนไขสำคัญของสัญญาร่วมลงทุน หรือร่างสัญญาร่วมลงทุนดังกล่าวให้แจ้งเหตุผลที่ไม่เห็นชอบภายในสิบห้าวันนับแต่วันที่พิจารณาแล้วเสร็จ และให้หน่วยงานเจ้าของโครงการและคณะกรรมการคัดเลือกทบทวนผลการคัดเลือกเอกชนหรือเงื่อนไขสำคัญของสัญญาร่วมลงทุน หรือร่างสัญญาร่วมลงทุนภายในหกสิบวันนับแต่วันที่ได้รับผลการพิจารณา เพื่อนำเสนอรัฐมนตรีกระทรวงเจ้าสังกัดพิจารณาให้ความเห็นชอบอีกครั้งข้อ ๑๘ เมื่อรัฐมนตรีกระทรวงเจ้าสังกัดพิจารณาให้ความเห็นชอบผลการคัดเลือกเอกชนเงื่อนไขสำคัญของสัญญาร่วมลงทุนและร่างสัญญาร่วมลงทุนแล้ว ให้หน่วยงานเจ้าของโครงการดำเนินการลงนามในสัญญาร่วมลงทุนกับเอกชนที่ได้รับการคัดเลือกให้ร่วมลงทุนต่อไปข้อ ๑๙ เมื่อมีการลงนามในสัญญาร่วมลงทุนของโครงการร่วมลงทุนที่มีมูลค่าต่ำกว่าที่กำหนดแล้ว ให้หน่วยงานเจ้าของโครงการจัดส่งสรุปสาระสำคัญของโครงการดังกล่าวตามแบบและภายในระยะเวลาที่สำนักงานกำหนด พร้อมทั้งหลักการของโครงการร่วมลงทุน สำเนาสัญญาร่วมลงทุนและสำเนาเงื่อนไขสำคัญของสัญญาร่วมลงทุนให้แก่กระทรวงเจ้าสังกัดและสำนักงานต่อไป ส่วนที่ ๓การกำกับดูแลโครงการร่วมลงทุนที่มีมูลค่าต่ำกว่าที่กำหนด ข้อ ๒๐ เมื่อได้มีการลงนามในสัญญาร่วมลงทุนของโครงการร่วมลงทุนที่มีมูลค่าต่ำกว่าที่กำหนดแล้ว ให้รัฐมนตรีกระทรวงเจ้าสังกัดแต่งตั้งคณะกรรมการกำกับดูแลขึ้นคณะหนึ่งจำนวนไม่เกินสี่คนประกอบด้วย ผู้แทนกระทรวงเจ้าสังกัดซึ่งมีตำแหน่งไม่ต่ำกว่าประเภทบริหารระดับต้นหรือเทียบเท่าและมิใช่หน่วยงานเจ้าของโครงการเป็นประธานกรรมการ ผู้แทนสำนักงานอัยการสูงสุดและผู้แทนหน่วยงานของรัฐที่เกี่ยวข้องเป็นกรรมการ ให้ผู้แทนหน่วยงานเจ้าของโครงการซึ่งเป็นข้าราชการพนักงาน หรือผู้บริหารของหน่วยงานเจ้าของโครงการหนึ่งคน เป็นกรรมการและเลขานุการและให้มีหน้าที่และอำนาจตามความในมาตรา ๔๔ แห่งพระราชบัญญัติการร่วมลงทุนระหว่างรัฐและเอกชนพ.ศ. ๒๕๖๒ให้นำความในมาตรา ๑๙ แห่งพระราชบัญญัติการร่วมลงทุนระหว่างรัฐและเอกชนพ.ศ. ๒๕๖๒ มาใช้บังคับแก่คณะกรรมการกำกับดูแลโดยอนุโลมส่วนที่ ๔การแก้ไขสัญญาร่วมลงทุนและการทำสัญญาใหม่ ข้อ ๒๑ ในกรณีต้องมีการแก้ไขสัญญาร่วมลงทุนของโครงการร่วมลงทุนที่มีมูลค่าต่ำกว่าที่กำหนด ให้หน่วยงานเจ้าของโครงการเสนอเหตุผลและความจำเป็นประเด็นที่ขอแก้ไข ผลกระทบจากการแก้ไข และข้อมูลอื่น ๆ ที่จำเป็น ต่อคณะกรรมการกำกับดูแลเพื่อพิจารณาให้ความเห็นก่อนนำเสนอร่างสัญญาร่วมลงทุนฉบับแก้ไขที่ได้เจรจากับเอกชนคู่สัญญาแล้วให้สำนักงานอัยการสูงสุดพิจารณาภายในสิบห้าวันทั้งนี้ ให้สำนักงานอัยการสูงสุดตรวจพิจารณาร่างสัญญาร่วมลงทุนฉบับแก้ไขให้แล้วเสร็จและส่งกลับให้หน่วยงานเจ้าของโครงการภายในสี่สิบห้าวันนับแต่วันที่ได้รับร่างสัญญาร่วมลงทุนฉบับแก้ไขข้อ ๒๒ ให้หน่วยงานเจ้าของโครงการนำเสนอเหตุผลและความจำเป็นประเด็นที่ขอแก้ไข ผลกระทบจากการแก้ไข ความเห็นของคณะกรรมการกำกับดูแล และร่างสัญญาร่วมลงทุนฉบับแก้ไขที่ผ่านการตรวจพิจารณาของสำนักงานอัยการสูงสุดแล้วต่อรัฐมนตรีกระทรวงเจ้าสังกัดเพื่อพิจารณาให้ความเห็นชอบก่อนลงนามในสัญญาร่วมลงทุนฉบับแก้ไขต่อไปทั้งนี้ การแก้ไขสัญญาร่วมลงทุนต้องอยู่ภายในขอบวัตถุประสงค์ของโครงการร่วมลงทุนนั้นทั้งนี้ ให้รัฐมนตรีกระทรวงเจ้าสังกัดพิจารณาภายในสามสิบวันและหากรัฐมนตรีกระทรวงเจ้าสังกัดไม่เห็นชอบกับการแก้ไขสัญญาร่วมลงทุนดังกล่าวให้แจ้งเหตุผลที่ไม่เห็นชอบภายในสิบห้าวันนับแต่วันที่พิจารณาแล้วเสร็จและให้หน่วยงานเจ้าของโครงการทบทวนการแก้ไขสัญญาร่วมลงทุนเพื่อเสนอรัฐมนตรีกระทรวงเจ้าสังกัดอีกครั้งภายในหกสิบวันนับแต่วันที่ได้รับผลการพิจารณาข้อ ๒๓ เมื่อมีการลงนามในสัญญาร่วมลงทุนฉบับแก้ไขของโครงการร่วมลงทุนที่มีมูลค่าต่ำกว่าที่กำหนดแล้วให้หน่วยงานเจ้าของโครงการจัดส่งสำเนาสัญญาร่วมลงทุนฉบับแก้ไขให้แก่กระทรวงเจ้าสังกัดและสำนักงานภายในสามสิบวันนับแต่วันที่มีการแก้ไขสัญญาร่วมลงทุนข้อ ๒๔ ในกรณีที่สัญญาร่วมลงทุนของโครงการร่วมลงทุนที่มีมูลค่าต่ำกว่าที่กำหนดจะสิ้นสุดลงอย่างน้อยห้าปีให้หน่วยงานเจ้าของโครงการจัดทำแนวทางการดำเนินโครงการต่อเนื่องจากโครงการร่วมลงทุนที่มีมูลค่าต่ำกว่าที่กำหนดภายหลังจากสัญญาร่วมลงทุนสิ้นสุดโดยเปรียบเทียบกรณีที่หน่วยงานของรัฐดำเนินการเองและกรณีที่ให้เอกชนร่วมลงทุนเสนอรัฐมนตรีกระทรวงเจ้าสังกัดพิจารณาต่อไปข้อ ๒๕ เมื่อรัฐมนตรีกระทรวงเจ้าสังกัดกำหนดให้มีการดำเนินโครงการต่อเนื่องจากโครงการร่วมลงทุนที่มีมูลค่าต่ำกว่าที่กำหนดภายหลังสัญญาร่วมลงทุนสิ้นสุดโดยการร่วมลงทุนให้หน่วยงานเจ้าของโครงการคำนวณมูลค่าของโครงการร่วมลงทุนที่มีมูลค่าต่ำกว่าที่กำหนดตามหลักเกณฑ์และวิธีการประกาศที่คณะกรรมการกำหนดในมาตรา๘ วรรคสอง แห่งพระราชบัญญัติการร่วมลงทุนระหว่างรัฐและเอกชน พ.ศ. ๒๕๖๒ และดำเนินการดังนี้(๑) ในกรณีโครงการดังกล่าวมีมูลค่าตั้งแต่มูลค่าตามที่กำหนดในมาตรา๘ แห่งพระราชบัญญัติการร่วมลงทุนระหว่างรัฐและเอกชน พ.ศ. ๒๕๖๒ ให้หน่วยงานเจ้าของโครงการดำเนินการเสมือนหนึ่งเป็นโครงการร่วมลงทุนใหม่โดยให้ดำเนินการตามหลักเกณฑ์ วิธีการ และเงื่อนไขที่กำหนดไว้ในหมวด ๔ การจัดทำและดำเนินโครงการแห่งพระราชบัญญัติการร่วมลงทุนระหว่างรัฐและเอกชน พ.ศ. ๒๕๖๒(๒) ในกรณีโครงการดังกล่าวมีมูลค่าต่ำกว่ามูลค่าตามที่กำหนดในมาตรา๙ แห่งพระราชบัญญัติการร่วมลงทุนระหว่างรัฐและเอกชน พ.ศ. ๒๕๖๒ ให้หน่วยงานเจ้าของโครงการดำเนินการเสมือนหนึ่งเป็นโครงการร่วมลงทุนใหม่โดยให้ดำเนินการตามหลักเกณฑ์และวิธีการที่กำหนดในประกาศฉบับนี้หมวด ๓บทเบ็ดเตล็ด ข้อ ๒๖ ภายในสามสิบวันนับแต่วันที่ลงนามในสัญญาร่วมลงทุนตามที่กำหนดในข้อ ๑๙ หรือสัญญาร่วมลงทุนฉบับแก้ไขตามที่กำหนดในข้อ๒๓ แล้ว ให้หน่วยงานเจ้าของโครงการจัดทำข้อมูลตามมาตรา ๖๐ (๒) และเปิดเผยสรุปข้อมูลโครงการร่วมลงทุนที่มีมูลค่าต่ำกว่าที่กำหนดตามมาตรา๖๐ (๓) แห่งพระราชบัญญัติการร่วมลงทุนระหว่างรัฐและเอกชน พ.ศ. ๒๕๖๒บทเฉพาะกาล ข้อ ๒๗ โครงการขนาดเล็กใดที่อยู่ระหว่างการดำเนินการตามประกาศคณะกรรมการนโยบายการให้เอกชนร่วมลงทุนในกิจการของรัฐเรื่อง หลักเกณฑ์และวิธีการให้เอกชนร่วมลงทุนในโครงการที่มีวงเงินมูลค่าต่ำกว่าที่กำหนดในมาตรา๒๓ แห่งพระราชบัญญัติการให้เอกชนร่วมลงทุนในกิจการของรัฐพ.ศ. ๒๕๕๖ พ.ศ. ๒๕๕๙ ในวันที่ประกาศฉบับนี้ใช้บังคับ และโครงการนั้นเป็นโครงการภายใต้บังคับพระราชบัญญัติการร่วมลงทุนระหว่างรัฐและเอกชนพ.ศ. ๒๕๖๒ ให้ดำเนินการ ดังต่อไปนี้(๑) โครงการที่อยู่ระหว่างขั้นตอนตามหมวด ๒โครงการขนาดเล็ก ให้หน่วยงานเจ้าของโครงการดำเนินการต่อไปจนกว่าจะแล้วเสร็จ และเมื่อมีการลงนามในสัญญาร่วมลงทุนตามที่กำหนดในข้อ๑๓ ของประกาศดังกล่าวแล้ว ให้หน่วยงานเจ้าของโครงการดำเนินการกำกับดูแลตามที่กำหนดในหมวด๒ การจัดทำและดำเนินโครงการ ส่วนที่ ๓ การกำกับดูแลโครงการร่วมลงทุนที่มีมูลค่าต่ำกว่าที่กำหนดของประกาศฉบับนี้ต่อไป(๒) โครงการที่อยู่ระหว่างขั้นตอนตามหมวด ๔การทำสัญญาใหม่ เมื่อหน่วยงานเจ้าของโครงการคำนวณมูลค่าของโครงการแล้วเสร็จให้หน่วยงานเจ้าของโครงการดำเนินการเสมือนหนึ่งเป็นโครงการใหม่ตามหลักเกณฑ์วิธีการ และเงื่อนไขที่กำหนดไว้ในหมวด ๔ การจัดทำและดำเนินโครงการ แห่งพระราชบัญญัติการร่วมลงทุนระหว่างรัฐและเอกชนพ.ศ. ๒๕๖๒ หรือหลักเกณฑ์และวิธีการที่กำหนดในประกาศฉบับนี้ แล้วแต่กรณีข้อ ๒๘ โครงการขนาดกลางใดที่อยู่ระหว่างการดำเนินการตามประกาศคณะกรรมการนโยบายการให้เอกชนร่วมลงทุนในกิจการของรัฐเรื่อง หลักเกณฑ์และวิธีการให้เอกชนร่วมลงทุนในโครงการที่มีวงเงินมูลค่าต่ำกว่าที่กำหนดในมาตรา๒๓ แห่งพระราชบัญญัติการให้เอกชนร่วมลงทุนในกิจการของรัฐพ.ศ. ๒๕๕๖ พ.ศ. ๒๕๕๙ ในวันที่ประกาศฉบับนี้ใช้บังคับ และโครงการนั้นเป็นโครงการภายใต้บังคับพระราชบัญญัติการร่วมลงทุนระหว่างรัฐและเอกชนพ.ศ. ๒๕๖๒ ให้ดำเนินการ ดังต่อไปนี้ (๑) โครงการที่อยู่ระหว่างขั้นตอนตามหมวด ๓โครงการขนาดกลาง ส่วนที่ ๑ การเสนอโครงการ และส่วนที่ ๒ การกลั่นกรองโครงการ ให้หน่วยงานเจ้าของโครงการดำเนินการต่อไปจนกว่าจะแล้วเสร็จ เมื่อรัฐมนตรีกระทรวงเจ้าสังกัดให้ความเห็นชอบโครงการหรือคณะกรรมการนโยบายการให้เอกชนร่วมลงทุนในกิจการของรัฐได้ให้ความเห็นว่าโครงการดังกล่าวต้องดำเนินการตามหลักเกณฑ์และวิธีการที่กำหนดไว้ในประกาศคณะกรรมการนโยบายการให้เอกชนร่วมลงทุนในกิจการของรัฐเรื่อง หลักเกณฑ์และวิธีการให้เอกชนร่วมลงทุนในโครงการที่มีวงเงินมูลค่าต่ำกว่าที่กำหนดในมาตรา๒๓ แห่งพระราชบัญญัติการให้เอกชนร่วมลงทุนในกิจการของรัฐ พ.ศ. ๒๕๕๖ พ.ศ. ๒๕๕๙ แล้วให้หน่วยงานเจ้าของโครงการดำเนินการคัดเลือกเอกชนตามที่กำหนดในหมวด ๒ การจัดทำและดำเนินโครงการส่วนที่ ๒ การคัดเลือกเอกชนของประกาศฉบับนี้ต่อไป(๒) โครงการที่อยู่ระหว่างขั้นตอนตามหมวด ๓โครงการขนาดกลาง ส่วนที่ ๓ การดำเนินโครงการ ให้หน่วยงานเจ้าของโครงการดำเนินการต่อไปจนกว่าจะแล้วเสร็จเมื่อมีการลงนามในสัญญาร่วมลงทุนแล้ว ให้หน่วยงานเจ้าของโครงการดำเนินการกำกับดูแลตามที่กำหนดในหมวด๒ การจัดทำและดำเนินโครงการ ส่วนที่ ๓ การกำกับดูแลโครงการร่วมลงทุนที่มีมูลค่าต่ำกว่าที่กำหนดของประกาศฉบับนี้ต่อไป(๓) โครงการที่อยู่ระหว่างขั้นตอนตามหมวด ๓โครงการขนาดกลาง ส่วนที่ ๔ การกำกับดูแลและติดตามผล ให้รัฐมนตรีกระทรวงเจ้าสังกัดแต่งตั้งคณะกรรมการกำกับดูแลตามที่กำหนดในข้อ๒๐ ภายในเก้าสิบวันนับแต่วันที่ประกาศฉบับนี้ใช้บังคับ และในระหว่างที่ยังไม่ได้มีการแต่งตั้งคณะกรรมการกำกับดูแลตามประกาศฉบับนี้ให้คณะกรรมการกำกับดูแลชุดเดิมทำหน้าที่ต่อไปจนกว่าจะมีการแต่งตั้งคณะกรรมการกำกับดูแลตามประกาศฉบับนี้(๔) โครงการที่อยู่ระหว่างขั้นตอนตามหมวด ๓โครงการขนาดกลาง ส่วนที่ ๕ การแก้ไขสัญญา ให้หน่วยงานเจ้าของโครงการดำเนินการต่อไปจนกว่าจะแล้วเสร็จเมื่อมีการลงนามในสัญญาร่วมลงทุนฉบับแก้ไขแล้ว ให้หน่วยงานเจ้าของโครงการดำเนินการกำกับดูแลตามที่กำหนดในหมวด๒ การจัดทำและดำเนินโครงการ ส่วนที่ ๓ การกำกับดูแลโครงการร่วมลงทุนที่มีมูลค่าต่ำกว่าที่กำหนดของประกาศฉบับนี้ต่อไป(๕) โครงการที่อยู่ระหว่างขั้นตอนตามหมวด ๔การทำสัญญาใหม่ ให้หน่วยงานเจ้าของโครงการดำเนินการต่อไปจนกว่าจะแล้วเสร็จ เมื่อหน่วยงานเจ้าของโครงการคำนวณมูลค่าของโครงการแล้วเสร็จให้หน่วยงานเจ้าของโครงการดำเนินการ เสมือนหนึ่งเป็นโครงการใหม่ตามหลักเกณฑ์ วิธีการ และเงื่อนไขที่กำหนดไว้ในหมวด ๔ การจัดทำและดำเนินโครงการแห่งพระราชบัญญัติการร่วมลงทุนระหว่างรัฐและเอกชน พ.ศ. ๒๕๖๒ หรือหลักเกณฑ์และวิธีการที่กำหนดในประกาศฉบับนี้แล้วแต่กรณีประกาศ ณวันที่ ๑๐ กรกฎาคม พ.ศ. ๒๕๖๓สมคิด จาตุศรีพิทักษ์รองนายกรัฐมนตรีประธานกรรมการนโยบายการร่วมลงทุนระหว่างรัฐและเอกชนธนบดี/จัดทำ๒๒กันยายน ๒๕๖๓สุภาทิพย์/ตรวจ๘กุมภาพันธ์ ๒๕๖๔[๑] ราชกิจจานุเบกษาเล่ม ๑๓๗/ตอนพิเศษ ๑๖๕ ง/หน้า ๓๕/๒๐ กรกฎาคม ๒๕๖๓